text: El Govern celebra l'absolució del major Trapero i insta a l'alliberament dels presos - Regió7 :: El Diari de la Catalunya Central
  Pere Soler, Teresa Laplana i Josep Lluís Trapero van ser absolts ahir per l'Audiència Nacional pels fets del 2017
  L'Audiència Nacional va oficialitzar ahir l'absolució del major dels Mossos d'Esquadra Josep Lluís Trapero dels delictes de sedició i desobediència en considerar que no hi ha cap «element incriminatori» que fos «un instrument del procés independentista» i posés el cos policial «al seu servei». A més, la sentència interpreta que les actuacions de Trapero davant l'1-O «semblen estar dirigides a minimitzar els danys, encara que això suposés al final la celebració del referèndum il·legal. No es pot menysprear això», apunta el tribunal, en observar que «el cap policial no havia de posar com a única finalitat de la seva actuació impedir a tota costa el referèndum». A més de Trapero, han quedat absolts l'exdirector dels Mossos Pere Soler, l'exsecretari general d'Interior César Puig –segon de l'exconseller Joaquim Forn, condemnat a 10 anys i mig per sedició– i la intendent dels Mossos Teresa Laplana pels successos ocorreguts a Catalunya els dies 20 i 21 de setembre del 2017 i pel referèndum de l'1-O.
  L'exconseller d'Interior Ramon Espadaler (Units), que va ser qui va nomenar Trapero comissari en cap, va recomanar, en línia amb la tesi de Sàmper, «agafar-se un temps» abans de decidir el futur del major i la seva possible tornada a llocs de comandament , mentre que l'exdirector dels Mossos Albert Batlle –que va proposar Trapero com a major– va assegurar que cap dels quatre acusats es mereixia el «calvari» que han hagut de passar.